《客怀诗三章示别金广文士奎厉山人志陈明经福熙茂才登熙昆季 其三》
清代·姚燮

凉飔满襟带，可御蓬莱辀。胡然君子心，为我生烦忧。

且骑大宛马，并辔南城头。万山为芙蓉，高拥金翠楼。

中有玉女鬟，俯避落日羞。群象耿元精，蓄尔烟心秋。

洪波逝不返，未逝名当修。昔年超览堂，凄已成荒邱。

此誓有神鉴，莫向行路谋。区区一勺浆，何补东方虬？

归矣明别君，别君归且休。倘遇黄石公，招我重来游。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。